N á v r h   k o m u n i k é

	Vláda Slovenskej republiky vzala na vedomie predloženú „Komplexnú informáciu o sankčnom systéme v daňovej oblasti, udelených odkladoch platenia daní a daňových únikoch spotrebnej dane z liehu“. 

	Prvá časť informácie obsahuje analýzu existujúceho sankčného systému a návrh takého sankčného systému, ktorý bude podstatne jednoduchší ako platný sankčný systém. Navrhujú sa len dve sankcie, a to pokuta a sankčný úrok. Navrhovaným sankčným systémom sa zefektívni výkon správcu dane pri ukladaní sankcií. 
	
V druhej časti informácie je uvedený prehľad o povolených odkladoch a splátkach za obdobie rokov 1998-2001, ktorý je uvedený v tabuľkách č. 1 a 2. Nadväzne na vývoj povolených odkladov a splátok za uvedené obdobie, odporúča sa predĺžiť lehotu na povolenie odkladov alebo splátok. 

	Tretia časť informácie poukazuje na daňové úniky pri výrobe rafinovaného liehu, pri výrobe konzumných liehovín, pri spotrebiteľskom balení liehu a pri výrobe liehu bez povolenia. S cieľom eliminovať daňové úniky sa navrhuje realizovať v dlhšom časovom horizonte odporúčania v legislatíve upravujúcej výrobu a obeh liehu, ako aj spotrebnú daň z liehu.